**ZAPISNIK**

**SA PRVE SJEDNICE UPRAVNOGA VIJEĆA INSTITUTA ZA ARHEOLOGIJU**

Prva sjednica Upravnoga vijeća Instituta za arheologiju održana je dana 22. prosinca 2022. godine, s početkom u 11,00 sati, u knjižnici Instituta, u Jurjevskoj ulici 15.

Sjednici su nazočili:

- prof. dr. sc. Jure Zovko, predsjednik Upravnoga vijeća

- prof. dr. sc. Dražen Vikić-Topić, član Upravnoga vijeća

- dr. sc. Juraj Belaj, član Upravnoga vijeća

- dr. sc. Tajana Sekelj Ivančan, članica Upravnoga vijeća

- dr. sc. Marko Dizdar, v.d. ravnatelja IARH-a

Članica Upravnoga vijeća gđa. dr. sc. Ana Butković opravdano je odsutna.

Zapisnik je vodila Mirella Đula Furjan, rukovoditeljica stručne službe za pravne i kadrovske poslove IARH-a.

Predsjednik Upravnoga vijeća pozdravlja sve prisutne te je pročitao Dnevni red.

Na prijedlog predsjednika Upravnoga vijeća, Upravno vijeće jednoglasno je usvojilo sljedeći

DNEVNI RED

1. Konstituiranje novoga Upravnog vijeća IARH-a

2. Usvajanje rebalansa Financijskog plana za 2022. godinu uz donošenje Odluke o

usvajanju istoga

3. Usvajanje prijedloga Financijskoga plana za 2023. i projekcije za 2024. i 2025. godinu

uz donošenje Odluke o usvajanju istoga

4. Izvještaj sa sastanka Natječajnog odbora za imenovanje ravnatelja IARH-a

5. Donošenje Odluke o imenovanju ravnatelja IARH-a

6. Razno

Predsjednik Upravnoga vijeća otvara prvu sjednicu i pozdravlja sve prisutne.

Dr. sc. Marko Dizdar, v. d. ravnatelja je također pozdravio sve prisutne članove Upravnoga vijeća.

**Ad. 1.**

Predsjednik Upravnoga vijeća otvara prvu sjednicu i pozdravlja sve prisutne. Objašnjava da su Odlukom ministra znanosti i obrazovanja o imenovanju predsjednika i članova Upravnoga vijeća Instituta za arheologiju, Klasa: 640-01/20-03/00021, Urbroj: 533-03-22-0002 od 17. listopada 2022. godine u Upravno vijeće IARH-a imenovani: prof. dr. sc. Jure Zovko, Sveučilište u Zadru, prof. dr. sc. Dražen Vikić-Topić, Sveučilište Jurja Dobrile u Puli i dr. sc. Ana Butković, Ministarstvo znanosti i obrazovanja.

Predsjednikom Upravnoga vijeća Instituta imenuje se prof. dr. sc. Jure Zovko.

Predsjednik Upravnoga vijeća konstratira da se Upravno vijeće Instituta za arheologiju konstituira, uz napomenu da će se isto sastajati ovisno o potrebama Instituta.

**Ad. 2.**

Predsjednik Upravnoga vijeća prof. dr. sc. Jure Zovko poziva v. d. ravnatelja Instituta, dr. sc. Marko Dizdara da predstavi Rebalans Financijskog plana za 2022. godinu.

Dr. sc. Dizdar pojašnjava da je došlo do više od 10% razlike u prihodima od predviđenoga Financijskoga plana za 2022. godinu te je bilo potrebno izraditi Rebalans. Uspješno je sve pripremljeno uz pomoć konzultantske računovodstvene tvrtke. Članovima je predočena dokumentacija o prihodima/rashodima prema Financijskome planu za 2022. godinu, iskazane promjene u prihodima i rashodima prema Rebalansu financijskoga plana 2022. te projekcija Konačnoga financijskog plana 2022. Ističe se kako je s obzirom na Financijski plan za 2022. godinu došlo do povećanja Prihoda zbog ostvarenih: Ugovor s Hrvatskim autocestama, Ministarstvo kulture i medija, Hrvatska zaklada za znanost koji nisu bili uključeni u izvoran Financijski plan za 2022. te je zbog toga bilo nužno izraditi njegov Rebalans. Isto tako, navodi se kako Institut predfinancira neke projekte vlastitim sredstvima (npr. projekte Ministarstva kulture i medija; veliki iznosi iz vlastitih sredstva izdvajaju se za Interreg projekt), pa shodno tome, prema projekciji će se u sljedeću godinu također prenijeti veći iznos od predviđenoga, što za Institut predstavlja povoljan ishod. Član Upravnoga vijeća prof. dr. sc. Dražen Vikić-Topić i Predsjednik Upravnoga vijeća prof. dr. sc. Jure Zovko pohvaljuju uspješan rad Instituta.

Zaključak: Rebalans financijskoga plana Instituta za arheologiju za 2022. godinu jednoglasno se usvaja.

**Ad. 3.**

Predsjednik Upravnoga vijeća prof. dr. sc. Jure Zovko poziva v. d. ravnatelja Instituta, dr. sc. Marka Dizdara da predstavi Financijski plan za 2023. i projekcije za 2024. i 2025. godinu.

Dr. sc. Marko Dizdar obrazlaže Financijski plan te pojašnjava pojedinosti po stavkama. S obzirom da je veći dio Financijskoga plana s prihodima i rashodima zadan prema uputama osnivača Ministarstva znanosti i obrazovanja, jedino gdje Institut može iskazati svoje znanstveno-istraživačke potrebe su kroz Izvor 31 (Vlastiti prihodi). Navodi da Institut ima aktivna četiri aktivna projekta dobivena od strane Hrvatske zaklade za znanost te da projekt Interreg prestaje s 31.12.2022. godine.

Zaključak: Financijski plan za 2023. i projekcija plana za 2024. i 2025. godinu jednoglasno se usvaja.

**Ad. 4.**

Predsjednik Upravnoga vijeća prof. dr. sc. Jure Zovko nakon uvida u Izvješće Natječajnoga odbora za imenovanje ravnatelja IARH-a, zamolio je rukovoditeljicu stručne službe za pravne i kadrovske poslove IARH-a da ukratko izvijesti sve prisutne o tijeku sastanka Natječajnoga odbora.

Mirella Đula Furjan je izvijestila da je stigla samo jedna potpuna i pravodobna prijava i to v. d. ravnatelja Instituta dr. sc. Marka Dizdara. Ističe da su članovi Natječajnoga odbora detaljno su proučili dokumentaciju i zaključili da pristupnik zadovoljava sve uvjete za imenovanje ravnateljem Instituta za arheologiju na razdoblje od četiri godine pa su podnijeli takav prijedlog Upravnome vijeću. Također se predlaže i donošenje Odluke o imenovanju dr. sc. Marka Dizdara ravnateljem Instituta za arheologiju.

Zaključak: Izvještaj sa sastanka Natječajnog odbora za imenovanje ravnatelja IARH-a jednoglasno se prihvaća.

**Ad. 5.**

Nakon prihvaćenog Izvješća sa sastanka Natječajnoga odbora, Upravno vijeće na temelju članka 43. i 44. Statuta Instituta za arheologiju (pročišćeni tekst, rujan 2022) je obvezno donijeti Odluku kojom imenuje ravnatelja Instituta te istu dostaviti resornom Ministarstvu.

Predsjednik je priopćio dr. sc. Marku Dizdaru, v. d. ravnatelju Instituta ranije spomenutu Odluku koju je prethodno jednoglasno donijelo Upravno vijeće.

Zaključak: Jednoglasno se donosi Odluka o imenovanju dr. sc. Marka Dizdara ravnateljem Instituta za arheologiju, od dana 01. siječnja 2023. godine na razdoblje od četiri godine.

**Ad. 6.**

Dr. sc. Marko Dizdar obavještava prisutne o obvezama Instituta sukladno Zakonu o visokom obrazovanju i znanstvenoj djelatnosti (Narodne novine 119/2022), a što podrazumijeva i donošenje novog Statuta te drugih općih akata u razdoblju od šest mjeseci odnosno godinu dana od stupanja na snagu Zakona. Također izvještava sve prisutne da se intenzivno radi na programskom ugovoru te najavljuje dinamičnu iduću godinu.

Obavještava prisutne da će se 26. siječnja 2023. godine obilježiti dan Instituta koji se nije ranijih godina mogao održati radi korone i potresa pa srdačno poziva sve prisutne da uveličaju taj dan svojom prisutnošću.

Predsjednik prof. dr. sc. Jure Zovko je najavio sljedeću sjednicu Upravnoga vijeća krajem siječnja 2023. te je svima zaželio ugodne božićne i novogodišnje praznike.

Sjednica je završila s radom u 12,30 sati.

Zapisnik sastavila: Predsjednik Upravnoga vijeća IARH:

Mirella Đula Furjan, dipl.iur. prof. dr. sc. Jure Zovko